1. ปัจจัยความเสี่ยง

1.1
ความเสี่ยงอันเนื่องมาจากภาวะการแข่งขันที่รุนแรงในตลาดชิ้นส่วนพลาสติกสำหรับเครื่องใช้ไฟฟ้า
และเครื่องใช้อิเล็กทรอนิกส์ประเภทออดิโอวิชชวล

จากการที่บริษัทฯมีฐานรายได้จากธุรกิจผลิตชิ้นส่วนพลาสติกสำหรับเครื่องใช้ไฟฟ้าและเครื่องใช้อิเล็กทรอนิกส์ประเภทออดิโอวิชชวลเป็นอันดับแรกจากสายผลิตภัณฑ์อื่นมาโดยตลอด
แต่เนื่องจากตลาดผลิตภัณฑ์เครื่องใช้ไฟฟ้าและเครื่องใช้อิเล็กทรอนิกส์มีการขยายตัวเพิ่มขึ้นในอัตราที่ลดลง
ประกอบกับสภาพการแข่งขันที่มีแนวโน้มจะรุนแรงมากขึ้นโดยเฉพาะบริษัทคู่แข่งจากประเทศจีน
ซึ่งมีต้นทุนการผลิตที่ต่ำกว่า ส่งผลให้แรงกดดันด้านราคาขายมีมากขึ้น โดยกำหนดราคาขายได้ต่ำลง
ส่งผลให้บริษัทผู้ผลิตผลิตภัณฑ์ประเภทนี้ต้องลดภาระต้นทุนวัตถุดิบและชิ้นส่วนที่ใช้ในการประกอบการผลิตเป็นสินค้าอาจมีการแสวงหาแหล่งผลิตชิ้นส่วนรายใหม่ที่มีต้นทุนต่ำกว่า
บริษัทฯต้องแข่งขันด้านราคากับผู้ประกอบการรายอื่นทั้งในประเทศและต่างประเทศ
ทั้งทางตรงและทางอ้อม หากบริษัทฯไม่สามารถควบคุมต้นทุนการผลิต
และรักษาคุณภาพการผลิตให้กำหนดราคาของสายผลิตภัณฑ์ชนิดนี้ให้ต่ำสามารถต่อสู้กับคู่แข่งได้
ก็จะสูญเสียฐานลูกค้าและส่วนแบ่งการครองตลาดในสายการผลิตนี้ได้
ภาวะดังกล่าวอาจกระทบต่ออัตราการเติบโตของยอดขาย อัตรากำไรเบื้องต้น
รวมถึงความสามารถในการทำกำไรในอนาคตของบริษัทฯได้
บริษัทฯได้วางแนวทางรองรับความเสี่ยงดังต่อไปนี้

1.  ปรับปรุงประสิทธิภาพในการผลิตทั้งในด้านของแรงงานและเครื่องจักรที่ใช้ในการผลิตให้เกิดการสูญเสียในการผลิตน้อยที่สุดหรือไม่มีเลย
    เพื่อให้มีต้นทุนต่อหน่วยที่ต่ำลงสามารถแข่งขันในตลาดได้ ตลอดจนปรับปรุงกระบวนการผลิต
    พัฒนาและเพิ่มฝีมือแรงงานให้ได้ผลผลิตที่มีคุณภาพสูงเหนือคู่แข่ง

2.  รักษาระดับมาตรฐานคุณภาพของผลิตภัณฑ์ที่ดีไว้ มีการตรวจสอบคุณภาพผลิตภัณฑ์อย่างสม่ำเสมอ
    เพื่อรักษาฐานลูกค้าเดิมไว้

3.  หาลูกค้ารายใหม่ในสายผลิตภัณฑ์ประเภทนี้เพิ่มเติม เพื่อชดเชยส่วนแบ่งการตลาดที่สูญเสียไป
    ประกอบกับขยายฐานลูกค้าไปยังสายผลิตภัณฑ์ที่ยังคงมีอัตราการขยายตัวสูง
    มีคู่แข่งขันที่มีศักยภาพต่ำ และมีการแข่งขันไม่รุนแรง

1.2 ความเสี่ยงทางด้านราคาน้ำมันดิบในตลาดโลกที่มีแนวโน้มปรับตัวสูงขึ้น

ผลจากสถานการณ์โลกในปัจจุบันที่เกิดขึ้นระหว่างประเทศสหรัฐอเมริกากับประเทศอิหร่าน
และการคาดการณ์ถึงพายุเฮอริเคนที่อาจจะเกิดขึ้นในสหรัฐอเมริกาบริเวณใกล้กับโรงกลั่นน้ำมันดิบ
ทำให้มีการคาดการณ์ถึงแนวโน้มราคาน้ำมันดิบที่จะปรับตัวสูงขึ้นอีก
ก่อให้เกิดความเสี่ยงอันเนื่องมาจากราคาเม็ดพลาสติกปรับตัวสูงขึ้น
เนื่องจากเม็ดพลาสติกเป็นวัตถุดิบสำคัญในอุตสาหกรรมผลิตชิ้นส่วนพลาสติก
คิดเป็นสัดส่วนประมาณร้อยละ 60 ของต้นทุนการผลิตรวม
ซึ่งเม็ดพลาสติกเป็นผลพลอยได้จากการกลั่นน้ำมันดิบ ดังนั้น
หากราคาน้ำมันดิบในตลาดโลกเพิ่มสูงขึ้นจะมีส่วนผลักดันให้ราคาเม็ดพลาสติกเพิ่มสูงขึ้นตามไปด้วย
นอกจากนี้การที่ราคาน้ำมันดิบในตลาดโลกปรับตัวสูงขึ้นยังมีผลกระทบต่อราคาน้ำมันทำให้บริษัทฯมีต้นทุนในการขนส่งสินค้าสูงขึ้น
และยังมีผลต่อต้นทุนพลังงานไฟฟ้าที่ปรับตัวเพิ่มขึ้น
ต้นทุนดังกล่าวจัดว่ามีส่วนสำคัญต่อการกำหนดราคาสินค้า ซึ่งมีผลต่อกำไรของบริษัทฯ
ทั้งนี้บริษัทฯมีแนวทางรองรับความเสี่ยงดังนี้

ก. บริษัทฯมีนโยบายการกำหนดราคาขายของบริษัทฯแบบยืดหยุ่น โดยใช้ต้นทุนบวกกำไร
โดยจะทำการแจ้งราคาขายสินค้าให้ลูกค้าทราบทุกครั้งที่ราคาเปลี่ยนแปลงไปเนื่องจากราคาวัตถุดิบแพงขึ้น
ดังนั้น จะพบว่าบริษัทฯสามารถโอนต้นทุนวัตถุดิบที่สูงขึ้นไปยังลูกค้าได้เกือบทั้งหมด
จึงทำให้บริษัทฯยังคงรักษาอัตรากำไรขั้นต้นไว้ได้หากราคาวัตถุดิบสูงขึ้น

ข. บริษัทฯให้บริการลูกค้าแบบครบวงจร
โดยมีการจัดส่งสินค้าไปยังโรงงานลูกค้าซึ่งตั้งอยู่ในเขตพื้นที่ต่างกัน เพื่อคุมต้นทุนการขนส่ง
บริษัทฯได้จัดเส้นทางการเดินรถขนส่งให้เหมาะสม วางแผนเส้นทางขนส่งที่สั้นที่สุด
เพื่อให้เกิดต้นทุนการขนส่งที่ต่ำสุด

ค. รณรงค์ให้พนักงานช่วยกันประหยัดการใช้ไฟฟ้าและพลังงานภายในบริษัทฯ

1.3 ความเสี่ยงจากราคาวัตถุดิบ

ตามที่กล่าวแล้วว่า เม็ดพลาสติกซึ่งเป็นปัจจัยสำคัญในการผลิตมีราคาสูงขึ้น
ตามราคาน้ำมันดิบในตลาดโลก และ มีความผันผวนของราคาเนื่องจากหลายปัจจัย เช่น
อัตราแลกเปลี่ยน ความต้องการเม็ดพลาสติกในตลาดโลก ดังนั้น
เพื่อป้องกันความเสี่ยงเรื่องราคาวัตถุดิบ บริษัทจะสั่งซื้อเม็ดพลาสติกจากผู้ผลิตด้วยตนเอง
หรือบริษัทจะเป็นผู้สั่งซื้อเม็ดพลาสติกตามคำสั่งของลูกค้า จากแหล่งผลิตภายในประเทศ
โดยซื้อเป็นสกุลเงินบาท เพื่อป้องกันความผันผวนจากอัตราแลกเปลี่ยน และ
บริษัทฯได้วางแนวทางเพื่อรองรับความเสี่ยงดังต่อไปนี้

  ก. มีการสอบถามราคาเม็ดพลาสติกจากผู้ขายมากกว่า 1
  รายก่อนการสั่งซื้อเพื่อใช้ในการเปรียบเทียบ และหาเงื่อนไขในการค้าที่ดีที่สุด

2.  ติดตามแนวโน้มราคาเม็ดพลาสติกจากผู้ขายภายในประเทศและต่างประเทศ

3.  หากราคาเม็ดพลาสติกมีแนวโน้มที่จะเพิ่มขึ้น
    บริษัทจะซื้อเม็ดพลาสติกล่วงหน้าในปริมาณที่เพียงพอต่อการใช้ในการผลิตในชั่วระยะเวลาหนึ่ง

1.4 ความเสี่ยงเรื่องอัตราดอกเบี้ยที่สูงขึ้น

ในปี 2548 อัตราดอกเบี้ยอยู่ในช่วงขาขึ้น โดยธนาคารกลางสหรัฐฯ ได้ปรับขึ้นอัตราดอกเบี้ย FED
FUNDS ร้อยละ 0.25 รวม 8 ครั้ง และมีการปรับเพิ่มอีกหลายครั้งในช่วงต้นปี 2549
ประกอบกับราคาน้ำมันโลกที่ปรับสูงขึ้นอย่างต่อเนื่อง ส่งผลให้อาจเกิดภาวะเงินเฟ้อ ดังนั้น
คณะกรรมการนโยบายการเงินของไทยจึงตัดสินใจปรับขึ้นอัตราดอกเบี้ยอย่างต่อเนื่อง
ตั้งแต่ครึ่งปีหลังของปี 2548
จนถึงปัจจุบันและอัตราดอกเบี้ยมีแนวโน้มที่จะปรับตัวสูงขึ้นอย่างต่อเนื่องในปี 2549 ดังนั้นบริษัทฯ
จึงมีความเสี่ยงที่จะต้องแบกรับภาระดอกเบี้ยที่สูงขึ้น ซึ่งบริษัทฯ
ได้วางแนวทางเพื่อรองรับความเสี่ยงดังต่อไปนี้

ก. ใช้นโยบายจัดหาเงินทุนจากกระแสเงินสดภายในกิจการก่อน
โดยกู้ยืมให้น้อยที่สุดรวมทั้งจัดโครงสร้างเงินทุนให้เหมาะสมกับความต้องการใช้เงินทุน

ข. เนื่องจากบริษัทฯ มีความสัมพันธ์อันดีกับสถาบันการเงิน รวมทั้งบริษัทฯ
มีฐานะการเงินที่แข็งแกร่ง ดังนั้น ที่ผ่านมาจึงได้รับอัตราดอกเบี้ยเงินกู้ที่ต่ำเมื่อเทียบกับคู่แข่งขัน
และตลาด

ค. ติดต่อกับสถาบันการเงินมากกว่า 1 แห่ง
เพื่อให้สามารถเลือกรับการสนันสนุนจากสถาบันการเงินที่ให้ต้นทุนที่ต่ำกว่า

1.5 ความเสี่ยงด้านการพึ่งพาบริษัทแม่

ในปัจจุบันบริษัทฯสามารถดำเนินธุรกิจโดยทั่วไป (Daily Operation)
อย่างปกติโดยที่ไม่ต้องพึ่งพิงบริษัทแม่ซึ่งเป็นผู้ถือหุ้นรายใหญ่ อย่างไรก็ตาม
บริษัทฯได้รับการสนับสนุนทางด้านธุรกิจจากบริษัทแม่ใน 2 ด้าน คือ ด้านเทคโนโลยีและการตลาด
โดยที่บริษัทฯได้ทำสัญญาความช่วยเหลือทางด้านเทคนิคและการพัฒนา (Technical Service
Agreement) กับบริษัทแม่ มีการต่อสัญญาทุก 6 ปี
เพื่อให้ได้รับการสนับสนุนการถ่ายทอดเทคโนโลยีการผลิตที่ก้าวหน้าจากประเทศญี่ปุ่น
และนำมาปรับปรุงประสิทธิภาพในการผลิตและคุณภาพของสินค้าอย่างต่อเนื่องให้กับบริษัทฯ
สัญญาดังกล่าวกำหนดให้บริษัทฯชำระค่าธรรมเนียมในอัตราร้อยละ 5 ของยอดขายสุทธิ

ด้านเทคโนโลยี

จากประสบการณ์การดำเนินธุรกิจของบริษัทฯมานานถึง 18 ปี
การควบคุมคุณภาพในแต่ละกระบวนการของการผลิตในแต่ละโรงงานอย่างใกล้ชิด
การมุ่งพัฒนาบุคลากรของบริษัทฯในฝ่ายต่างๆมาอย่างต่อเนื่อง ด้วยความเอาใจใส่ที่ดีแก่พนักงาน
ความรู้และเทคนิคในการผลิตของช่างเทคนิคไทยที่ได้รับการฝึกอบรมที่ประเทศญี่ปุ่นโดยบริษัทแม่
และการที่พนักงานสะสมความรู้และประสบการณ์ในการผลิต
จึงทำให้บริษัทฯเป็นที่ยอมรับของลูกค้าว่ากระบวนการผลิตของบริษัทฯมีประสิทธิภาพสูง
สามารถผลิตสินค้าที่มีคุณภาพได้อย่างรวดเร็ว โดยมีต้นทุนในการผลิตต่อหน่วยที่ค่อนข้างต่ำ
อย่างไรก็ตาม
บริษัทฯยังคงต้องพึ่งพิงความช่วยเหลือทางด้านเทคโนโลยีในการผลิตใหม่ๆจากบริษัทแม่อยู่บ้างเพื่อความสมบูรณ์และความมีประสิทธิภาพในการผลิตสินค้าจนลูกค้าวางใจ
บริษัทฯได้วางแนวทางเพื่อรองรับความเสี่ยงดังต่อไปนี้

1.  ฝึกฝนช่างเทคนิค
    ผู้ควบคุมกระบวนการผลิตและผู้ชำนาญการชาวไทยอย่างต่อเนื่องเพื่อรองรับการพัฒนาและการเปลี่ยนแปลงทางเทคโนโลยีในการผลิต

2.  ส่งเสริมให้ช่างเทคนิคและผู้ชำนาญการที่เป็นชาวไทยให้ได้มีโอกาสในการเรียนรู้
    รวมถึงให้ข้อเสนอแนะเกี่ยวกับการพัฒนาหรือปรับปรุงกระบวนการและเทคโนโลยีในการผลิต

ด้านการตลาด

บริษัทแม่จะให้ข่าวสาร และข้อมูลทางการตลาดที่สำคัญเกี่ยวกับอุตสาหกรรมผลิตชิ้นส่วนพลาสติก
รวมถึงแนะนำลูกค้าเพิ่มเติมให้แก่บริษัทฯ โดยที่บริษัทฯจะเข้าติดต่อกับลูกค้าเองโดยตรง
นอกจากนี้บริษัทแม่จะทำการคัดเลือก และจัดส่งเจ้าหน้าที่ชาวญี่ปุ่นที่มีความรู้
และประสบการณ์ทางด้านการตลาดและการหาลูกค้าให้แก่บริษัท
เจ้าหน้าที่ชาวญี่ปุ่นเหล่านี้จะทำหน้าที่ในการติดต่อกับลูกค้าของบริษัท โดยเฉพาะ OEM
รายใหญ่จากประเทศญี่ปุ่น และควบคุมเจ้าหน้าที่การตลาดชาวไทยที่จะติดต่อและประสานงานกับ OEM
ขนาดกลาง จะเห็นว่าบริษัทฯยังคงพึ่งพิงความช่วยเหลือทางด้านการตลาดจากบริษัทแม่อยู่
ถ้าหากบริษัทฯไม่มีความช่วยเหลือทางด้านการตลาดจากบริษัทแม่แล้ว
ยอดขายของกิจการก็อาจจะได้รับผลกระทบอยู่บ้าง
บริษัทฯได้วางแนวทางเพื่อรองรับความเสี่ยงดังต่อไปนี้

1.  เปิดโอกาสให้เจ้าหน้าที่การตลาดที่เป็นคนไทยมีโอกาสในการติดต่อ
    และประสานงานกับลูกค้าที่มีอยู่ในปัจจุบันมากขึ้นเพื่อลดการพึ่งพิงทางด้านการตลาดจากเจ้าหน้าที่ชาวญี่ปุ่น

2.  เน้นการผลิตสินค้าที่มีคุณภาพ ในราคาที่เหมาะสม
    และให้บริการจัดส่งสินค้าให้ได้ภายในระยะเวลาที่กำหนด เพื่อสร้างความพึงพอใจให้แก่ลูกค้า

1.6 ความเสี่ยงจากอัตราแลกเปลี่ยน

เนื่องจากปีที่ผ่านมาบริษัทฯมีการจ่ายลงทุนสร้างโรงงานแห่งใหม่ที่จังหวัดนครราชสีมา
ต้องมีการนำเข้าเครื่องจักรจากต่างประเทศ นอกจากนี้บริษัทฯยังมีรายได้จากการขายแม่พิมพ์
ซึ่งนำเข้าจากต่างประเทศสูงกว่าทุกปี จะพบว่ายอดขายแม่พิมพ์เติบโตเพิ่มขึ้นถึง 132.24 % ทำให้ปี
2548 ธุรกรรมด้านต่างประเทศมีปริมาณมากกว่าปี 2547
ธุรกรรมดังกล่าวก่อให้เกิดความเสี่ยงต่อการผันผวนของอัตราแลกเปลี่ยน
อย่างไรก็ตามบริษัทฯได้มีการป้องกันความเสี่ยง
โดยการจัดทำสัญญาอัตราแลกเปลี่ยนล่วงหน้า(Forward)
เพื่อป้องกันความเสี่ยงอันเนื่องจากความผันผวนของอัตราแลกเปลี่ยนเงินตราต่างประเทศ
ทางด้านวัตถุดิบที่มีการนำเข้านั้นไม่ค่อยได้รับผลกระทบจากอัตราแลกเปลี่ยนเนื่องจากบริษัทฯมีรายรับส่วนหนึ่งซึ่งเป็นเงินตราต่างประเทศ

1.7 ความเสี่ยงจากการเข้ามาแข่งขันของผู้ประกอบการรายใหม่

เนื่องจากธุรกิจรับจ้างผลิตชิ้นส่วนพลาสติกวิศวกรรม เป็นธุรกิจที่ยังมีแนวโน้มขยายตัวอย่างต่อเนื่อง
ตามภาวะเศรษฐกิจ และอุตสาหกรรมหลัก เช่น อุตสาหกรรมยานยนต์
เครื่องใช้ไฟฟ้าและอิเล็คทรอนิกส์ ประกอบกับอุตสาหกรรมผลิตชิ้นส่วนพลาสติก
เป็นธุรกิจที่ไม่มีความซับซ้อน มีความเป็นไปได้ที่ผู้ประกอบการรายใหม่จะเข้ามาแย่งส่วนแบ่งตลาด
แต่อย่างไรก็ตามการผลิตพลาสติกวิศวกรรมผู้ผลิตจะต้องมีประสบการณ์ และความชำนาญ
เพื่อให้ได้ผลิตภัณฑ์ที่มีคุณภาพสูง และสามารถส่งลูกค้าได้ตรงเวลา
ซึ่งผู้ผลิตชิ้นส่วนพลาสติกด้านวิศวกรรมแต่ละรายมักจะมีความสามารถและชำนาญในการผลิตสินค้าในแต่ละกลุ่มแตกต่างกัน
เช่น บางรายอาจถนัดชำนาญในการผลิตสินค้าในกลุ่มเครื่องถ่ายเอกสารและเครื่องพิมพ์
บางรายถนัดผลิตเครื่องเสียงในรถยนต์เป็นต้น ดังนั้น
จึงเป็นเรื่องยากพอสมควรที่ผู้ประกอบการรายใหม่ซึ่งยังไม่มีความชำนาญจะเข้ามาแย่งส่วนแบ่งตลาด

ที่ผ่านมาผลิตภัณฑ์ของบริษัทฯได้รับความเชื่อถือและการยอมรับจากลูกค้ากลุ่ม OEM
ทั้งกลุ่มดั้งเดิมและกลุ่มใหม่ว่า เป็นผลิตภัณฑ์ที่มีคุณภาพสูง
อีกทั้งบริษัทฯได้ความสัมพันธ์อันดีอย่างต่อเนื่องกับลูกค้าซึ่งส่วนใหญ่มีความสัมพันธ์กับบริษัทฯมาไม่น้อยกว่า
5 ปี นอกจากนั้น บริษัทฯ ยังพัฒนาความสามารถของพนักงานอย่างต่อเนื่อง
เพื่อคงไว้ซึ่งคุณภาพการผลิต
จึงเป็นเรื่องที่ค่อนข้างยากที่ผู้ประกอบการรายใหม่จะเข้ามาแย่งลูกค้าในตลาดเป้าหมายของบริษัทฯได้
อย่างไรก็ตามบริษัทฯได้เตรียมมาตรการรองรับการแข่งขันที่สูงขึ้นอันเนื่องมาจากการเข้ามาของผู้ประกอบการรายใหม่ดังต่อไปนี้

1.  ปรับปรุงกระบวนการผลิตให้มีประสิทธิภาพเพื่อลดต้นทุนในการผลิต

2.  เพิ่มความยืดหยุ่นในการผลิตเพื่อให้สามารถรองรับและตอบสนองความต้องการของลูกค้าได้

3.  รักษาความสัมพันธ์อันดีกับลูกค้าที่มีอยู่ในปัจจุบัน

4.  ลดการพึ่งพิงลูกค้ารายหลักๆเพียงไม่กี่ราย และแสวงหาลูกค้ารายใหม่ๆ

1.8
ความเสี่ยงจากการเสียเปรียบด้านการแข่งขันหากไม่สามารถรักษาบุคคลากรและผู้ชำนาญการของบริษัทฯ

การผลิตชิ้นส่วนพลาสติกในเชิงพาณิชย์ของบริษัทฯ
เน้นหนักในเรื่องคุณภาพของสินค้าและความตรงต่อเวลาแม้ว่าเครื่องจักรที่ใช้ในการผลิตมิได้จัดอยู่ในกลุ่มเทคโนโลยีที่สูงนัก
แต่การควบคุมดูแลเครื่องจักรเหล่านี้ยังต้องอาศัยบุคคลากรที่มีทักษะ เทคนิค และความชำนาญสูง
มีประสบการณ์ยาวนาน สามารถแก้ปัญหาได้ตรงประเด็น
อีกทั้งการดำเนินงานภายในบริษัทต้องอาศัยบุคลากรในฝ่ายต่างๆที่มีความรู้ความสามารถ
มีความชำนาญ และมีประสบการณ์ในสายงาน ประกอบด้วย กรรมการบริหาร ผู้บริหารระดับสูง
พนักงานขาย และฝ่ายการตลาดรวมถึงช่างเทคนิค ดังนั้น
หากบริษัทฯต้องสูญเสียพนักงานที่มีความชำนาญและมีความสำคัญไป
ก็อาจจะมีผลกระทบต่อความสามารถในการแข่งขันและทำกำไรของบริษัทฯในระยะยาวได้

นอกจากนี้
ความสามารถในการผลิตสินค้าและการดำเนินงานในปัจจุบันและในอนาคตอย่างมีประสิทธิภาพและต่อเนื่องขึ้นอยู่กับความสามารถของบริษัทฯที่จะรักษาทีมงานที่มีประสิทธภาพและจูงใจให้พนักงานในฝ่ายต่างๆ
ให้ยังคงทำงานกับบริษัทฯต่อไป บริษัทฯได้วางแนวทางเพื่อรองรับความเสี่ยงดังต่อไปนี้

  ก. เสนอผลตอบแทนหรือสิ่งจูงใจให้แก่พนักงานตามมาตรฐานของตลาด เช่น
  มีกองทุนสำรองเลี้ยงชีพ ให้ ความช่วยเหลือพนักงานที่ได้รับความเดือดร้อนตามจำเป็นและสมควร

  ข.
  ดำเนินกิจกรรมต่างๆภายในบริษัทฯเพื่อจุดประสงค์ในการที่จะส่งเสริมและสร้างเสริมขวัญกำลังใจ
  ความรักใคร่สามัคคี ความสัมพันธ์อันดี และความรักองค์กรให้แก่พนักงาน

  ค. วางแนวทางนโยบายให้พนักงานเห็นโอกาสความก้าวหน้าในการทำงานกับบริษัทฯ

1.9 ความเสี่ยงด้านการบริหาร การจัดการ

บริษัทฯมีกลุ่มผู้ถือหุ้นรายใหญ่คือ กลุ่มยามาด้า (Yamada) ซึ่งประกอบไปด้วยบริษัท มิตซูวาอิเล็กทริค
อินดัสตรี จำกัดซึ่งเป็นบริษัทแม่ของบริษัทฯ บริษัท โอซาก้ามิตซูวา จำกัด และตระกูลยามาด้า
ปัจจุบันกลุ่มยามาด้าถือหุ้นรวมกันประมาณร้อยละ 66.84 ของจำนวนหุ้นทั้งหมด
จึงทำให้กลุ่มผู้ถือหุ้นรายใหญ่ดังกล่าวสามารถควบคุมมติที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่จากที่ประชุมผู้ถือหุ้น
ยกเว้นในเรื่องที่ต้องได้รับคะแนนเสียงส่วนใหญ่จากที่ประชุมผู้ถือหุ้น
ซึ่งกฎหมายหรือข้อบังคับบริษัทฯกำหนดให้ต้องได้รับคะแนนเสียง 3 ใน 4 ของที่ประชุมผู้ถือหุ้น
ดังนั้นผู้ถือหุ้นรายอื่นอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

แต่อย่างไรก็ดีบริษัทฯมีคณะกรรมการตรวจสอบที่เป็นอิสระ และ
ผู้ตรวจสอบภายในซึ่งจะคอยดูแลและตรวจสอบให้บริษัทฯดำเนินธุรกิจภายใต้หลักการกำกับดูแลกิจการที่ดี
และสร้างผลประโยชน์สูงสุดให้กับผู้ถือหุ้น